নিউট্রিনোর সবচে বড় আঁধার বলা যায় সকল নক্ষত্রকে। তাঁর মাঝে আমাদের সূর্যও তো একটা নক্ষত্র। এই সূর্যেও প্রতিনিয়ত অসংখ্য নিউট্রিনো তৈরি হচ্ছে। সূর্যে প্রতিনিয়ত আগুন জ্বলছে আর সে আগুনে কোনো প্রকার অক্সিজেন লাগে না। যেটা হয় সেখানে তা হল নিউক্লিয়ার বিক্রিয়া। নিউক্লিয়ার বিক্রিয়ায় অসংখ্য নিউট্রন মুক্ত হচ্ছে, আর নিউট্রন থেকেই তৈরি হয় নিউট্রিনো। প্রতিনিয়ত সেই নিউট্রিনো ছুটে আসছে আমাদের দিকেও। একেকটা সুপারনোভা বিস্ফোরণে কি পরিমাণ নিউট্রিনো অবমুক্ত হয় তার সংখ্যা কল্পনা করে নেয়াও সাধ্যের অতীত। কথায় বললে মোটামুটি এরকম দাড়ায় একশ বিলিয়ন ট্রিলিয়ন ট্রিলিয়ন ট্রিলিয়ন ট্রিলিয়ন ট্রিলিয়ন…। আমাদের পৃথিবীর মাঝে যে নিউক্লিয়ার বোমা ফাটানো হয় তাতেও তৈরি হয় অনেক নিউট্রিনো। পারমানবিক বিদ্যুৎকেন্দ্র বা নিউক্লিয়ার পাওয়ার প্লান্ট থেকেও নিউট্রিনো উৎপন্ন হয়। তাছাড়াও কণা নিক্ষেপকে [Particle Accelerator] একাধিক কণার পারস্পরিক সংঘর্ষের মাধ্যমেও তৈরি হয় নিউট্রিনো। প্রত্যেকটা নক্ষত্রের মৃত্যুতে অবমুক্ত হয় অসংখ্য নিউট্রিনো। সুপার-নোভার বিস্ফোরণে বের হয় নিউট্রিনো। মহাবিশ্বের সেই জন্মলগ্ন থেকেই নানান মহাজাগতিক ঘটনার ভেতর দিয়ে যাচ্ছে সে। সেই আদি মহাবিশ্বের [Baby universe] সাক্ষীরূপে পাওয়া যায় এই নিউট্রিনোকে। কত কাল কত বছর ধরে তারা ছুটেই চলছে এবং চলতে চলতে একসময় কোনো কোনোটি আমাদের পৃথিবীর মাঝে দিয়েও যাচ্ছে। যেটা পটভূমি বিকিরণ [Background Radiation] নামে পরিচিত। মহাবিশ্ব সৃষ্টির সময় তার বয়স যখন খুব অল্প ছিল তখন প্রোটন, ইলেক্ট্রন, নিউট্রিনো একসাথে ভারসাম্যপূর্ণ অবস্থায় ছিল। সময়টা বিগ ব্যাং এর এক সেকেন্ডের একশো ভাগের এক ভাগ পরের কথা। মহাবিশ্বের বয়স যখন এক সেকেন্ডের একশো ভাগের এক ভাগ থেকে দশ ভাগের এক ভাগে এসে পড়ে তখন এই কণাগুলোর মাঝে থাকা দুর্বল মিথস্ক্রিয়া কমে যেতে থাকে। আর এর ফলে নিউট্রিনোগুলো মুক্ত হয়ে ছড়িয়ে যেতে লাগলো মহাবিশ্বের চারিদিকে। এই ছড়িয়ে পড়া নিউট্রিনোগুলোই ভেদ করে যাচ্ছে আমাদেরকে। এর চেয়ে অবাক করা জিনিস আর কিই বা হতে পারে যে আমরা এমন একটা জিনিসের সংস্পর্শে আসতে পারছি যা কিনা সৃষ্টির শুরুর প্রতিনিধিত্ব করে।